**Σοφός Εξετάσεις Σεπτεμβρίου 2015**

Οι φοιτητές που επιθυμούν να εξεταστούν στα ακόλουθα μαθήματα:

* ΥA 007 Εισαγωγή στην Παιδαγωγική Επιστήμη
* ΕΑ0063 Παιδαγωγική Αξιοποίηση κινηματογράφου, ρεπορτάζ, ντοκιμαντέρ, Διαδικτύου στην Εκπαιδευτική Διαδικασία – Γραμματισμός
* Εξ’ Αποστάσεως Εκπαίδευση και Διά Βίου Μάθηση σε περιβάλλον LMS (Moodle)
* Η παιδαγωγική σχέση στη διδασκαλία με νέα μέσα

πρέπει να απευθυνθούν στο διδάσκοντα με το ηλεκτρονικό ταχυδρομείο στο οποίο οι ενδεχόμενοι φοιτητές θα πρέπει να αναφέρουν:

* τον τίτλο του μαθήματος στο οποίο θέλουν να εξεταστούν,
* το Α/Μ
* στοιχεία επικοινωνίας τους

Στη συνέχεια ο διδάσκων θα του αποστείλει ένα θέμα για να το επεξεργαστούν σε μορφή γραπτής εργασίας και ηλεκτρονικής παρουσίασης.

Για την επιτυχή ολοκλήρωση του μαθήματος αναγκαία προϋπόθεση αποτελούν και λαμβάνονται υπόψη τα ακόλουθα:

1. η παράδοση γραπτής εργασίας σε Word στη συγκεκριμένη δομή
2. η παράδοση ηλεκτρονικής παρουσίασης σε μορφή PowerPoint. Επεξήγηση: Οι διαφάνειες δεν θα πρέπει να περιέχουν κείμενο, παρά μόνο λέξεις κλειδιά και σύμβολα. Το κείμενο που θα επεξηγεί την κάθε διαφάνεια και θα έλεγε ένας παρουσιαστής θα πρέπει να το τοποθετήσετε στις σημειώσεις του αρχείου (Εισαγωγή> σημείωση)

Η παράδοση εργασίας θα γίνει στις 15 Σεπτέμβριου στο γραφείο του διδάσκοντος τις εξής ώρες:

**9:00 -10:00** ΥA 007 Εισαγωγή στην Παιδαγωγική Επιστήμη

**10:00 -11:00** ΕΑ0063 Παιδαγωγική Αξιοποίηση κινηματογράφου, ρεπορτάζ, ντοκιμαντέρ, Διαδικτύου στην Εκπαιδευτική Διαδικασία – Γραμματισμός

**11:00 -12:00** Εξ’ Αποστάσεως Εκπαίδευση και Διά Βίου Μάθηση σε περιβάλλον LMS (Moodle)

**12:00 -13:00** Η παιδαγωγική σχέση στη διδασκαλία με νέα μέσα

ΣΥΝΗΘΗ ΚΡΙΤΗΡΙΑ ΑΞΙΟΛΟΓΗΣΗΣ ΤΗΣ ΓΡΑΠΤΗΣ ΕΡΓΑΣΙΑΣ

**Ερμηνεία του τίτλου της εργασίας και των λέξεων / εννοιών κλειδιών**

Ο φοιτητής σχεδιάζοντας και αναπτύσσοντας τη γραπτή εργασία  του ξεκινά όπως είναι φυσικό από την ερμηνεία του τίτλου. Πίσω από τον τίτλο υπάρχουν οι λέξεις και οι έννοιες κλειδιά  που τον συνθέτουν και βρίσκονται στα κείμενα του υλικού μάθησης. Ο φοιτητής θα πρέπει να εντοπίσει αυτές τις λέξεις / έννοιες ώστε να είναι σε θέση να κατανοήσει τις διαστάσεις του τίτλου. Υπάρχουν περιπτώσεις όπου και τότε ακόμα αντιμετωπίζει δυσκολίες ανάπτυξής του.

**Ικανότητα εντοπισμού και ανάλυσης εννοιών**

Ένα από τα πρώτα πράγματα που πρέπει να κάνει ο φοιτητής στην γραπτή εργασία είναι να εντοπίσει τις έννοιες που ανταποκρίνονται στον τίτλο. Αμέσως μετά,  στο κύριο σώμα της εργασίας του, θα πρέπει να τις αναλύσει με σκοπό να συνθέσει μια συνολική απάντηση και να δημιουργήσει ένα ακαδημαϊκό κείμενο. Οι έννοιες και οι λέξεις κλειδιά αποτελούν ένα σημαντικό εργαλείο για την ολοκλήρωση του γραπτού κειμένου. Είναι αρκετά συχνό το φαινόμενο όπου η απάντηση που δίνει ο φοιτητής δεν έχει σχέση με τον τίτλο ή δεν εντοπίζει σωστά τα ζητούμενα της εργασίας.

**Σχεδιασμός και οργάνωση της γραπτής εργασίας**

Για να μπορέσει ο φοιτητής να συνθέσει μια ακαδημαϊκή γραπτή εργασία θα πρέπει να τη σχεδιάσει πρώτα. Αυτό  απαιτεί λίγο χρόνο και σωστή οργάνωση. Ειδικά ο μη έμπειρος συντάκτης ακαδημαϊκής εργασίας  θα πρέπει να μάθει τους τρόπους σχεδιασμού και οργάνωσής της, έτσι ώστε να είναι σε θέση να δημιουργήσει ένα ακαδημαϊκά δομημένο αναλυτικό  κείμενο.

**Μεθοδολογία**

Η μεθοδολογία που θα χρησιμοποιήσει ο φοιτητής στο κείμενο αντανακλά την ικανότητά του στο σχεδιασμό και τη συγκρότησή του. Στο κείμενο θα πρέπει να ακολουθεί μια λογική σειρά και συνοχή  αναφορικά με το τι του ζητείται να κάνει. Η μεθοδολογία που ακολουθεί ο φοιτητής δεν βασίζεται σε συγκεκριμένο μοντέλο, αλλά προβάλει τη μορφή και οργάνωση που ο ίδιος επιθυμεί να δώσει.

**Δομή του κειμένου**

Η δομή του κειμένου είναι αποτέλεσμα της μεθοδολογίας που έχει ακολουθήσει ο φοιτητής στο σχεδιασμό και στην υλοποίηση της εργασίας. Είναι επίσης καθοριστική στην προσέγγιση του αντικειμενικού στόχου, δηλαδή στο να γίνει  σωστά η επεξεργασία  του τίτλου και να αναπτυχθεί το σύνολο της γραπτής εργασίας.

**Αντίληψη και ικανότητα στην ανάλυση του θέματος της γραπτής εργασίας**

Ο καθηγητής αξιολογεί επίσης τον τρόπο με τον οποίο ο φοιτητής αναλύει το θέμα της εργασίας. Στην ανάλυση δεν υπάρχει ενιαίος τρόπος, ούτε αντικειμενικά σωστή προσέγγιση για την επίτευξή της. Αυτό σημαίνει ότι ο κάθε φοιτητής έχει το δικό του τρόπο και χρησιμοποιεί τη δική του ικανότητα για να αναλύσει το θέμα.

**Εισαγωγή της εργασίας**

Η εισαγωγή της εργασίας αποτελεί το θεμέλιό της. Εάν η τελευταία ξεκινήσει με προβληματικό τρόπο θα συνεχίσει προβληματικά.

**Ανάπτυξη των ιδεών που συνδέονται  με τον τίτλο**

Πρόκειται για κριτήριο, το οποίο είναι πολύ κοντά σε άλλα που προαναφέραμε και αποτελεί  μόνιμο πρόβλημα  πολλών φοιτητών. Συχνά υπάρχουν τίτλοι εργασιών που δεν είναι τόσο κατανοητοί ως προς το τι ζητούν από τον συντάκτη. Ο φοιτητής θα πρέπει να αναπτύξει την ικανότητά του στο να αναγνωρίζει τον τίτλο και τι 'κρύβεται' πίσω του. Να είναι σε θέση να κατανοεί τι ακριβώς ζητά ο τίτλος και πώς θα πρέπει να αναπτύξει τις βασικές ιδέες σε σχέση με αυτόν.

**Ικανότητα ανάλυσης ανά  παράγραφο**

Η κάθε παράγραφος στην γραπτή εργασία αποτελεί ένα μικρόκοσμο, μια μικρότερη εργασία με δομή και συνοχή. Ο φοιτητής θα πρέπει να μπορεί να αναλύει την κάθε παράγραφο που οδηγεί στη τελική σύνθεση, αλλά και να έχει την ικανότητα να τις συνδέσει μεταξύ τους με κατάλληλες λέξεις, εκφράσεις και συνδετικούς κρίκους. Θα πρέπει να γνωρίζει ότι η κάθε παράγραφος έχει ένα λόγο να βρίσκεται στο κείμενο. Ο λόγος αυτός πρέπει να είναι εμφανής σε κάθε παράγραφο.

**Ικανότητα προσδιορισμού 'περασμάτων'  (μεταβατικών παραγράφων)**

Η διαμόρφωση διαφορετικών - μεταβατικών παραγράφων είναι πολύπλοκη υπόθεση και ουσιαστική για την τελική μορφή της γραπτής εργασίας. Το 'πέρασμα'  από μία έννοια σε άλλη, ή από μία κεντρική παράγραφο σε άλλη, απαιτεί ιδιαίτερη ικανότητα, που θα πρέπει να αξιολογήσει προσεκτικά ο καθηγητής.

**Οικοδόμηση  και χρήση επιχειρημάτων**

Ένα από τα σημαντικότερα στοιχεία της αξιολόγησης μιας γραπτής εργασίας είναι η χρήση επιχειρημάτων από τον φοιτητή. Ανάλογα με το γνωστικό αντικείμενο και το θέμα της εργασίας, ο φοιτητής θα πρέπει να αναπτύξει επιχειρήματα με στόχο την ισχυροποίηση του λόγου του και την απόδειξη των δεδομένων, που παρουσιάζει στο γραπτό του.

**Ευκρίνεια  και επεξήγηση στον λόγο**

Η ευκρίνεια και η επεξήγηση του λόγου στο γραπτό κείμενο του φοιτητή είναι θεμελιακή για το ζητούμενο ακαδημαϊκό αποτέλεσμα. Η εργασία του φοιτητή θα πρέπει να διακατέχεται από ευκρίνεια, να δίνει εξηγήσεις  και να παρουσιάζει τα δεδομένα της γραπτής ανάπτυξης με καθαρότητα. Ο αναγνώστης δεν θα πρέπει να μένει με ερωτήματα του τύπου «τι εννοεί εδώ» ή «τι θέλει να πει».

**Ικανότητα   τεκμηρίωσης**

Συγχρόνως με την ευκρίνεια και τη χρήση επιχειρημάτων, ο φοιτητής θα πρέπει να διαθέτει την ικανότητα να τεκμηριώνει τους ισχυρισμούς του. Οι de facto δηλώσεις επάνω στα γνωστικά αντικείμενα της εργασίας χωρίς καμιά τεκμηρίωση δεν συνθέτουν καλό ακαδημαϊκό λόγο. 'Όλα τα στοιχεία που εισάγει ο γράφων την εργασία θα πρέπει να τεκμηριώνονται σωστά.

**Συμπεράσματα της εργασίας**

Τα συμπεράσματα της γραπτής εργασίας μας επιτρέπουν να ανακεφαλαιώσουμε αυτά που έχουμε αναπτύξει στο κυρίως κείμενο, καθώς και να ελέγξουμε κατά πόσο ο τίτλος της εργασίας έχει απαντηθεί. Ο φοιτητής θα καταλήξει στα συμπεράσματα και θα παρουσιάσει τους τεκμηριωμένους ισχυρισμούς του εν συντομία. Για τον αναγνώστη -αλλά και τον γράφοντα - το σημείο αυτό είναι καθοριστικό. Παρουσιάζονται όλα τα σημαντικά στοιχεία της εργασίας και κατατίθενται τα συμπεράσματα,  ώστε να ολοκληρωθεί ο κύκλος της ανάλυσης του τίτλου.

**Βιβλιογραφία και αναφορές**

Η βιβλιογραφία και οι αναφορές ολοκληρώνουν μια σωστή γραπτή εργασία. Παράλληλα προσφέρουν μια πιο πλούσια εικόνα του αντικειμένου και πολύ συχνά πείθουν και ισχυροποιούν τους ισχυρισμούς του συγγραφέα. Άλλωστε ένα από τα καλύτερα εργαλεία για την τεκμηρίωση πληροφοριών στον γραπτό λόγο είναι οι αναφορές και η βιβλιογραφία.

**Οδηγίες για μορφοποίηση των εργασιών που κατατίθενται**

**Εξώφυλλο**: *Όνομα Πανεπιστημίου*, *Σχολής*, *Τμήματος*, *Διδάσκοντος* *Μαθήματος*, *Τίτλος* *μαθήματος*, *τίτλος* *Εργασίας*, *Ονοματεπώνυμο* *φοιτητή*, *Ημερομηνία* (Γραμματοσειρά Times New Roman, μέγεθος 14)

**Περίληψη**: έως 200 περίπου λέξεις, (Γραμματοσειρά Times New Roman, μέγεθος 12)

**Τίτλοι ενοτήτων**: Προαιρετική αρίθμηση (Γραμματοσειρά Times New Roman, μέγεθος 12 Bold)

**Τίτλοι υποενοτήτων**: Προαιρετική αρίθμηση (Γραμματοσειρά Times New Roman, μέγεθος 12 Bold)

**Κυρίως κείμενο**: (Γραμματοσειρά Times New Roman, μέγεθος 12)

**Μονό διάστιχο**

**Πίνακες – σχήματα**: ενταγμένα στη ροή του κειμένου

**Κεφαλίδες, υποσέλιδα**: να μην υπάρχουν

**Αριθμοί σελίδων**: έως 15 σελίδες

**Αρίθμηση**: κάτω δεξιά

**Βιβλιογραφικές αναφορές και προαιρετικές σημειώσεις** : παρατίθενται στο τέλος του κειμένου και όχι ως υποσημειώσεις (Γραμματοσειρά Times New Roman, μέγεθος 10)

**Οδηγίες για τις Βιβλιογραφικές παραπομπές**

Οι παραπομπές στο κείμενο παρατίθενται μέσα σε παρένθεση, π.χ. (Alladin, 1992) ή (Alladin, 1992: 4), όταν αναφέρεται και η σελίδα. Στο τέλος του κειμένου οι βιβλιογραφικές αναφορές ακολουθούν τα παρακάτω πρότυπα:

###### Από περιοδική έκδοση

Alladin, I., (1992). ‘International co-operation in higher education: the globalization of universities’.      *Higher Education in Europe, XVII (4),* pp. 4-13

###### Από περιοδική έκδοση στο διαδίκτυο

Antonian Louisa, Davis Alan. (2002). ‘Re – Claiming Vygotsky : Innovation in   Teaching and Learning in Post – Soviet Universities’*, The Journal of Eurasian   Research,* Retrieved on 26 July, 2003 from  <http://www.actr.org/JER/issue3/2.htm>

###### Από πρακτικά συνεδρίου

Verma, G.K. and Entzinger, H.B. (1992). ‘Transferring knowledge in a crosscultural perspective’, in Cerri, S. and Whiting, J. (eds). *Learning Technology in the European Communities*. Proceedings of the DELTA Conference on Research and Development – The Hague 18-19 October 1990. Dordrecht, Kluwer Academic Publisher, pp. 73-78

###### Από βιβλίο

Ausubel, D.P. (1968) ‘*Educational psychology: a cognitive view*’, New York, Holt, Rinehart & Winston

###### Από βιβλίο με πολλούς συγγραφείς

Mason, Robin (1994). ‘Distance Education Across National Borders’, in Mary Thorpe and David Grugeon, eds, *Open Learning in the Mainstream*. Harlow, Essex: Longman Group Limited.

###### Από βιβλίο με πολλούς συγγραφείς και editor

Blustain H., Goldstein Ph., Lozier Gr., (1999), ‘Assessing the New Competitive Landscape’, in       *Dancing with the Devil*, Editors: Richard N. Katz and Associates, Jossey-Bass Publishers, San Francisco